Kode oor grappies by die werk kan jou looiDie gedragskode gaan egter selfs verder en sluit nou ook passief-aggressiewe teistering in. (Foto: pixabay) Los maar die sarkasme, skinderpraatjies en oë wat rol tuis wanneer jy weer by die werk aanmeld – ingevolge ŉ nuwe gedragskode wat daarop gemik is om alle vorme van teistering in die werkplek uit te wis, kan dié gedrag jou in vet moeilikheid laat beland. Die departement van arbeid en indiensneming het pas sy gedragskode van goeie bestuur in die Staatskoerant afgekondig. Die term “teistering” word nie in die Wet op Billike Indiensneming omskryf nie, maar word algemeen verstaan as dat dit byvoorbeeld ongevraagde gedrag is wat iemand se waardigheid aantas, of ŉ vyandige of intimiderende werksomgewing skep. Teistering kan insluit geweld, fisieke, seksuele, emosionele of sielkundige mishandeling, asook geslagsgebaseerde misbruik of misbruik wat rasgedrewe is. In die gedragskode word die spesifieke stappe uitgestippel wat ŉ werkgewer moet doen om teistering uit te wis. ŉ Werkgewer se versuim om stappe te doen wanneer ŉ bewering van teistering aanhangig gemaak word, sal die werkgewer ingevolge wetgewing aanspreeklik maak vir die gedrag van die werker – selfs al het die teistering net uit ŉ enkele voorval bestaan. Heelwat gedrag kan as teistering gesien word. Dit sluit in die belediging van ŉ werker of die kwaadwillige verspreiding van gerugte, gedrag wat ŉ werker verneder, beledig of verkleineer, die weerhouding van werkverwante inligting of die gee van verkeerde inligting, die saboteer van iemand se werkprestasie, die uitsluiting van ŉ werkers van werkverwante bedrywighede, of druk op iemand om te bedank. Die gedragskode gaan egter selfs verder en sluit nou ook passief-aggressiewe teistering in. Dit sluit in negatiewe skinderpraatjies of grappies wat ten koste van iemand gemaak word, sarkasme, neerhalende oogkontak, gesigsuitdrukking of gebare, ŉ na-apery wat bedoel is om die spot met iemand te dryf. Dieselfde geld vir doelbewuste pogings om iemand in die verleentheid te stel, sosiale uitsluiting, professionele isolasie of die doelbewuste sabotering van iemand se waardigheid, welstand, geluk, sukses en loopbaanprestasie. Werkgewers se beleid oor teistering moet die spesifieke sanksies vir ŉ oortreder duidelik stel. Dit sluit in waarskuwings vir minder ernstige voorvalle, afdanking vir teistering wat selfs ná waarskuwings voortgesit word of vir ernstige oortredings en verplasing. ŉ Werker wat kla oor teistering het ook die reg om ŉ strafregtelike aanklag aanhangig te maak of siviele stappe teen die beweerde oortreder in te stel.